ขวัญมา
น่าเห็นใจ สมชัย สัจจพงษ์ ปลัดกระทรวงการคลัง ที่ถูกหยิบยกวลีทางเศรษฐกิจ &#8220;โมเดลเห็บสยาม&#8221; ที่ใช้เป็นสีสันพูดบนเวทีสัมมนาทางเศรษฐกิจ ไปตีเป็นข่าวใหญ่โต ว่ามีวาระแอบแฝงทางการเมืองเพื่อดิสเครดิตรัฐบาลเรื่องการบริหารเศรษฐกิจได้แย่
8 ส.ค. 2559

น่าเห็นใจ สมชัย สัจจพงษ์ ปลัดกระทรวงการคลัง ที่ถูกหยิบยกวลีทางเศรษฐกิจ “โมเดลเห็บสยาม” ที่ใช้เป็นสีสันพูดบนเวทีสัมมนาทางเศรษฐกิจ ไปตีเป็นข่าวใหญ่โต ว่ามีวาระแอบแฝงทางการเมืองเพื่อดิสเครดิตรัฐบาลเรื่องการบริหารเศรษฐกิจได้แย่
แต่งานนี้ สมคิด จาตุศรีพิทักษ์ รองนายกรัฐมนตรี ออกตัวมาช่วยปลัดคลังว่า ไทยไม่ใช่เห็บ แต่ยังเป็นเสือและไม่ใช่เสือธรรมดา แต่เป็นเสือซุ่มที่น่ากลัวอีกต่างหาก ประสานโรงกับ พล.อ.ประยุทธ์ จันทร์โอชา นายกรัฐมนตรี ออกมาช่วยอีกแรงว่าไม่เอาโมเดลอย่างนี้
หรือแม้แต่ อภิศักดิ์ ตันติวรวงศ์ รมว.คลัง ก็ออกมาช่วยลูกน้องว่า เศรษฐกิจไทยปีนี้คลังมองข้ามเรื่องการเมือง มุ่งแต่วางรากฐานทำให้เศรษฐกิจปีนี้โตไม่ต่ำกว่า 3%
ทั้งหมดถือเป็นบทเรียนครั้งใหญ่ของปลัดคลัง ว่า การเมืองไทยโหดร้าย ไร้ความปรานี ห้ามพลาดตกหลุมพรางเด็ดขาด โชคดีที่นายอุ้มเต็มที่ทำให้ขวัญของปลัดคลังกลับมาอย่างรวดเร็ว พร้อมเดินหน้าขับเคลื่อนเศรษฐกิจเต็มสูบอีกครั้ง